ออสสิริสรุกเปิดสาขาเพิ่ม5 แห่งปีหน้า
ออสสิริสฉวยจังหวะแพงรุกเปิดสาขาเพิ่ม&nbsp; 5แห่ง ปีหน้า
23 พ.ย. 2553

ออสสิริสฉวยจังหวะแพงรุกเปิดสาขาเพิ่ม  5แห่ง ปีหน้า
นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส ผู้ค้าทองคำรายใหญ่และสมาชิกของตลาดอนุพันธ์แห่งประเทศไทย (TFEX) เปิดเผยว่าบริษัทมีแผนขยายสาขาเพิ่มอย่างน้อย 5 สาขาในปีหน้า โดยมุ่งเน้นในพื้นที่เศรษฐกิจและเมืองใหญ่ เช่นที่ โคราช และ อุดรธานีจาก ปัจจุบันมีสาขาในกรุงเทพจำนวน 4 สาขา และมีสาขาต่างจังหวัด 4 สาขา คือ เชียงใหม่ สัตหีบ และ หาดใหญ่และจะเปิด เพิ่มที่จังหวัดลพบุรีด้วย 
 “การเปิดสาขาต่างจังหวัด  บริษัทจะใช้วิธีร่วมลงทุนกับร้านค้าทองท้องถิ่น เพื่อความสะดวกและรวดเร็วในการให้บริการรวมทั้งใช้เป็นฐานลูกค้าสำหรับการขยายผลิตภัณฑ์และการซื้อขายทองคำในตลาดฟิวเจอร์ด้วย”นายบุญเลิศกล่าว
นายบุญเลิศ กล่าวว่า ออสสิริส ซึ่งเป็นสมาชิกซื้อขายทองคำของตลาด TFEX มาตั้งแต่เดือนธ.ค2551ปัจจุบันมีส่วนแบ่งตลาด 10-15% มีปริมาณซื้อขายเฉลี่ย  450 สัญญาต่อวันหรืออยู่ในอันดับ  1-2 จากจำนวนโบรกเกอร์ร้านทองทั้ง  5 ราย โดยมีลูกค้าประมาณ  600  ราย แบ่งเป็นลูกค้าประเภทนักเก็งกำไร 50% และที่เหลือเป็นนักลงทุนระยะยาว  และราคาทองคำที่พุ่งขึ้นส่งผลให้นักลงทุนเข้ามาซื้อขายอนุพันธ์ทองคำมากขึ้น 
สำหรับผลดำเนินงานนับตั้งแต่เดือนต.ค.ปีที่ผ่านมาถึงปัจจุบันถือว่าคุ้มทุนแล้ว  โดยในส่วนของยอดขายทองคำแท่งบริษัทจะมียอดขาย1.6หมื่นล้านบาทในปี 2552 และจะเพิ่มเป็น 2.2 หมื่นล้านบาทในปีนี้หรือมีอัตราการเติบโต 20%  
 นายบุญเลิศ กล่าวว่า การลงทุนทองคำในประเทศยังคงมีกำไร โดยนับจากต้นปีนั้น ราคาทองคำเพิ่มขึ้น 25% ในขณะที่ค่าเงินบาทแข็งค่าขึ้น15% และ แนวโน้มราคาทองคำปีนี้ยังคงขึ้นได้อีกเล็กน้อยส่วนปีหน้าจะผันผวนโดยมีช่วงราคา1,200 –1,600เหรียญสหรัฐต่อออนซ์ หากเป็นนักลงทุนที่มีความเข้าใจในการลงทุนทองคำเป็นอย่างดีลงทุนได้  20% ส่วนที่เข้าใจปานกลางลงทุนได้10%ของพอร์ตรวม
นายบุญเลิศกล่าวว่าปีหน้าจะนำบริษัทออสสิริสเข้าตลาดหลักทรัพย์เอ็มเอไอขณะนี้มีทุนจดทะเบียน120ล้านบาทโตระกูลสิริภัทรวณิช ถือหุ้นใหญ่ 90% และเป้าหมายการนำบริษัทเข้า mai คือ การระดมทุนในต้นทุนที่ตำลงและภาพลักษณ์ที่ดีขึ้นในสายตาคู่ค้าและนักลงทุน